S-779/2010

Mál þetta, sem dómtekið var í dag, er höfðað með ákæru útgefinni af lögreglustjóranum á Suðurnesjum 27. september 2010 á hendur A-kk-þgf Í-kk-þgf, kt. […], Hafnarbraut 11, Kópavogi, fyrir fíkniefnalagabrot, með því að hafa miðvikudaginn 21. júlí 2010 á Vallarbraut í Reykjanesbæ, haft í vörslum sínum 1,25 g af amfetamíni og 0,96 g af kannabisefnum er hann geymdi í poka og kastaði frá sér er lögregla hafði afskipti af honum fyrir framan bifreiðina JZ627 sem var lagt við Vallarbraut.

Þetta er talið varða við 2., sbr. 5. og 6. gr. laga um ávana- og fíkniefni nr. 65/1974, sbr. lög nr. 60/1980, sbr. lög nr. 13/1985 og lög nr. 68/2001 og reglugerð nr. 233/2001, um ávana- og fíkniefni og önnur eftirlitsskyld efni, sbr. reglugerð nr. 490/2001, reglugerð nr. 248/2002 og reglugerð nr. 848/2002.

Þess er krafist að ákærði verði dæmdur til refsingar og til greiðslu alls sakarkostnaðar.

Þá er þess krafist að ákærði verði dæmdur til að sæta upptöku á 1,25 g af amfetamíni og 0,96 af kannabisefnum, samkvæmt heimild í 6. mgr. 5. gr. laga nr. 65/1974, sbr. lög nr. 10/1997 og 68/2001.

Þess er einnig krafist að 20 töflur af Mogadon lyfi, sem ákærði framvísaði lögreglu og hald var lagt á hinn 21. júlí 2010, verði gerðar upptækar samkvæmt 2. mgr. 68. gr. lyfsölulaga nr. 30/1963 og 3. mgr. 48. gr. lyfjalaga nr. 93/1994.

Ákærði sótti ekki þing og boðaði ekki forföll en í fyrirkalli, sem var gefið út 7. október 2010 og birt ákærða 1. nóvember 2010, var tekið fram að yrði ekki sótt þing að forfallalausu gæti ákærði búist við að dómur yrði lagður á málið að honum fjarstöddum, sbr. 1. mgr. 161. gr. laga nr. 88/2008 um meðferð sakamála.

Dómurinn telur þannig sannað, með vísan til ofanritaðs og gagna málsins að öðru leyti, að ákærði hafi framið þá háttsemi sem ákært er út af og er brot ákærða rétt heimfært til refsiákvæða í ákærunni.

Ákærði er fæddur í október 1983. Samkvæmt sakavottorði hans var hann á árinu 2001 dæmdur í 30 daga fangelsi, skilorðsbundið í tvö ár, fyrir brot gegn 106. gr. almennra hegningarlaga. Með dómi 22. febrúar 2002 var ákærði dæmdur í sex mánaða fangelsi, skilorðsbundið í þrjú ár, fyrir þjófnað og fíkniefnalagabrot. Með dómi Héraðsdóms Reykjaness 28. apríl 2003 var hann dæmdur í 9 mánaða fangelsi, skilorðsbundið að hluta, fyrir þjófnað og fíkniefnalagabrot. Dómur frá 22. febrúar 2002 var dæmdur upp. Með dómi Héraðsdóms Reykjavíkur sama dag, 28. apríl 2003, var ákærði dæmdur í 8 mánaða fangelsi, skilorðsbundið í 3 ár, fyrir þjófnað. Í dómi 1. febrúar 2005 var ákærða ekki gerð sérstök refsing vegna fíkniefnalagabrots og tilraunar til þjófnaðar. Þykir refsing ákærða nú hæfilega ákveðin 94.000 króna sekt í ríkissjóð, sem greiðist innan fjögurra vikna frá dómsbirtingu, en vararefsing skal vera fangelsi í 8 daga. Þá skal ákærði sæta upptöku á 1,25 g af amfetamíni, 0,96 g af kannabisefnum og 20 töflum af Mogadon lyfi sem lögreglan lagði hald á við rannsókn málsins.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, A-kk-nf Í-kk-nf, greiði 94.000 króna sekt til ríkissjóðs innan fjögurra vikna frá uppkvaðningu dóms þessa að telja, en sæti ella fangelsi í 8 daga.

Ákærði sæti upptöku á 1,25 g af amfetamíni, 0,96 g af kannabisefnum og 20 töflum af Mogadon lyfi.

S-kvk-nf B-kvk-nf